OBRAZLOŽITVENI MEMORANDUM

Za tradicionalni rum iz najbolj oddaljenih francoskih regij že od leta 1923 velja sistem specifične trošarine na trgu celinske Francije. Od vzpostavitve notranjega trga in uskladitve trošarin v Evropi se ta sistem specifične trošarine s soglasjem Evropske unije uporablja še naprej.

1.OZADJE PREDLOGA

•Razlogi za predlog in njegovi cilji

Predlog zadeva sklep Sveta za nadomestitev sedanjega Sklepa Sveta št. 189/2014/EU z dne 20. februarja 2014, sprejetega na podlagi člena 349 Pogodbe o delovanju Evropske unije (PDEU). Ta člen omogoča sprejetje posebnih ukrepov za najbolj oddaljene regije, saj priznava, da stalne omejitve skupaj močno otežujejo razvoj ter vplivajo na njihove gospodarske in socialne razmere. Take ukrepe omogoča, če ne ogrožajo celovitosti in povezanosti pravnega reda Unije, vključno z notranjim trgom in skupnimi politikami. Trenutni sklep Franciji dovoljuje uporabo znižane stopnje nekaterih posrednih davkov na tradicionalni rum, ki se proizvaja v njenih najbolj oddaljenih regijah Gvadelup, Francoska Gvajana, Martinik in Reunion, kadar se prevaža v celinsko Francijo in tam porabi. Znižanje posrednih davkov ne sme preseči 50 % francoske standardne trošarine za alkohol in je omejeno na letno kvoto 144 000 hektolitrov čistega alkohola. To odstopanje preneha veljati 31. decembra 2020.

Namen te ureditve je izravnati višje stroške proizvodnje tradicionalnega ruma v najbolj oddaljenih francoskih regijah in zagotoviti dostop do trga celinske Francije, ki je njihovo glavno tržišče. Podrejen konkurenčni položaj, s katerim se soočajo gospodarski subjekti, je posledica oddaljenosti, otoške lege, majhnosti, težavne topografije in podnebja teh regij ter njihove ekonomske odvisnosti od maloštevilnih proizvodov, zlasti vrednostne verige sladkorni trs - sladkor - rum, kar močno omejuje njihov gospodarski razvoj.

Na podlagi analitičnega dokumenta, priloženega temu predlogu, v katerem so preučeni sedanja ureditev in morebitni učinki različnih možnosti za obdobje po letu 2020, Komisija predlaga, da se ureditev podaljša do leta 2027, pri čemer se letna kvota čistega alkohola poveča na 153 000 hektolitrov. Ohrani se najvišja stopnja znižanja na 50 %. Povečanje letne kvote na 153 000 hektolitrov čistega alkohola je v skladu s preteklim povečanjem kvote in upošteva rast proizvodnje ter zadostuje za zmanjšanje potrebe po nadaljnjih spremembah pred iztekom sedmih let veljavnosti novega sklepa. S tem se bo odpravljala opredeljena težava v zvezi s fiksno kvoto, zaradi katere se je kvota redno prilagajala s spremembami sklepov Sveta, ki se običajno uporabljajo retroaktivno. To je negativno vplivalo na zmožnost proizvajalcev, da načrtujejo svojo proizvodnjo, v nekaterih primerih pa tudi na njihove dolgoročne naložbe. Poleg tega majhno povečanje kvote zagotavlja skladnost s politiko javnega zdravja in konkurence.

Skladnost z veljavnimi predpisi s področja zadevne politike

V sporočilu o strateškem partnerstvu z najbolj oddaljenimi regijami EU iz leta 2017 je navedeno, da se najbolj oddaljene regije še vedno srečujejo z resnimi izzivi, od katerih so mnogi stalni. V tem sporočilu je predstavljen pristop Komisije glede podpore najbolj oddaljenim regijam, da izkoristijo svoje edinstvene prednosti in opredelijo nove sektorje, da se omogočita rast in ustvarjanje delovnih mest. V tem okviru je cilj tega predloga podpreti najbolj oddaljene francoske regije pri izkoriščanju njihovih prednosti, da bi omogočili lokalno rast in ustvarjanje delovnih mest v sektorju sladkornega trsa in ruma. Ta predlog dopolnjuje program možnosti za oddaljene in otoške regije (POSEI), ki je namenjen podpori primarnega sektorja in proizvodnji surovin.

Skladnost z drugimi politikami Unije

Predlog je skladen s strategijo enotnega trga iz leta 2015, s katero si Komisija prizadeva za poglobljeni in pravičnejši enotni trg, ki bo koristil vsem zainteresiranim stranem. Eden od ciljev predlaganega ukrepa je ublažiti dodatne stroške, s katerimi se soočajo podjetja v najbolj oddaljenih regijah in ki ovirajo njihovo polno udeležbo na enotnem trgu. Zaradi omejenih količin (količina ruma predstavlja manj kot 1,5 % porabe alkoholnih pijač v Franciji) ni predviden negativen vpliv na nemoteno delovanje enotnega trga.

2.PRAVNA PODLAGA, SUBSIDIARNOST IN SORAZMERNOST

Pravna podlaga

Pravna podlaga je člen 349 PDEU. Ta določba omogoča Svetu, da sprejme posebne določbe za prilagoditev uporabe Pogodb za najbolj oddaljene regije EU.

Subsidiarnost (za neizključno pristojnost)

Samo Svet lahko na podlagi člena 349 PDEU sprejme posebne ukrepe za prilagoditev uporabe Pogodb za najbolj oddaljene regije EU, vključno s skupnimi politikami, zaradi stalnih omejitev, ki vplivajo na njihove gospodarske in socialne razmere. To velja tudi za odobritev odstopanj od člena 110 PDEU. Predlog sklepa Sveta je torej v skladu z načelom subsidiarnosti.

Sorazmernost